**REGLAMENT DE RÈGIM INTERIOR DEL CEMENTIRI MUNICIPAL DE RODA DE BERÀ**

**PREAMBUL**

Els cementiris constitueixen un servei públic municipal de prestació obligatòria pels Ajuntaments, segons estableix la Llei de Bases del Règim Local. Per aquest motiu Roda de Berà disposa dins del seu terme municipal d'un Cementiri municipal amb els requisits que es determinen en el Reglament de Policia Sanitària i Mortuòria, i que té en compte també les previsions normatives de la legislació de règim local i patrimonial vigent.

La present normativa té per objecte regular en funcionament d’aquest servei públic en aquells aspectes que van més enllà de la policia sanitària mortuoria, partint sempre del principi de llibertat ideològica, religiosa i de culte propi d’un Estat aconfesional, que comporta que l’Ajuntament hagi de garantir que els enterraments es facin sense cap mena de discriminació per motius religiosos ni per qualsevol altra causa, respectant- se la dignitat i la memòria dels difunts.

**TÍTOL PRIMER**

**Disposicions generals**

**Article 1. Objecte del Reglament.**

Aquest Reglament té per objecte la regulació de la gestió del servei públic de Cementiri Municipal, tant pel que fa a la instal·lació actualment existent, situada en el carrer de la Muntanya de Roda de Berà, qualificada com a bé de domini públic afectat al servei públic que li es propi, com a les que en el futur es puguin crear i tinguin aquesta naturalesa.

**Article 2. Enterraments.**

Els enterraments en el Cementiri Municipal de Roda de Berà s’efectuaran sense discriminació per raons de raça, religió o qualsevol altre causa.

No es podran efectuar enterraments fora del recinte dels cementiris sense autorització expressa de les autoritats competents.

**Article 3. Ritus funeraris.**

Els ritus funeraris es practicaran sobre cada sepultura de conformitat amb el que hagués disposat en vida el difunt, o amb el que determini la família. Podran efectuar-se celebracions d’actes religiosos al cementi amb motiu d’enterraments o commemoracions, sempre d’acord amb els principis d’igualtat i de llibertat ideològica i religiosa que estableix la Constitució.

**Article 4. Competència i administració.**

El Servei del Cementiri Municipal es gestiona de forma directa per l’Ajuntament, depén de l'Alcaldia o del regidor en qui delegui i es prestarà amb el personal i amb l'estructura que es fixin en la plantilla orgànica i en l'organigrama funcional de l'Ajuntament de Roda de Berà i d’acord amb el règim previst al títol setè d’aquest reglament.

**Article 5. Serveis funeraris i policia sanitària mortuòria.**

1. Tots els serveis que es produeixin en relació a la policia sanitària mortuòria s’anotaran al llibre registre d’inhumacions i exhumacions a que es refereix la normativa i el present Reglament.

2. Les condicions i requisits tècnics i sanitaris per a la prestació de serveis funeraris en el terme municipal de Roda de Berà, així com les definicions dels conceptes específics propis d’aquesta matèria seran els previstos per la normativa sectorial de policia sanitària mortuòria.

3. Les empreses de serveis funeraris que prestin el servei de transport de cadàvers hauran de disposar les corresponents autoritzacions administratives per a la prestació dels serveis.

La conducció de cadàvers s’ haurà de realitzar amb els vehicles previstos a la normativa sobre policia sanitària mortuòria, no podent-se establir durant el trasllat etapes de permanència en llocs públics o privats, excepció feta de les que tinguin per objecte la pràctica de serveis religiosos o cerimònies laiques.

**TÍTOL SEGON**

**ORDRE I GOVERN INTERIOR DEL CEMENTIRI**

**Article 6. Obertura i tancament del cementiri.**

La persona que ostenti la condició d’encarregat/da o en qui es delegui, serà responsable de l’obertura i tancament de les portes i la guarda de les claus del cementiri.

L’Ajuntament vetllarà perquè a l’entrada de la instal·lació hi figuri un rètol indicatiu del règim horari vigent.

**Article 7è. Horaris de funcionament.**

1. Els horaris d’inhumacions, d’obertura al públic del recinte i altres serveis són els que es determinen a continuació en aquest Reglament, tenint en compte que aquest règim podrà ésser objecte d’actualització o modificació periòdica mitjançant resolució de l’alcaldia o persona en qui delegui.

a) El règim horari ordinari d’obertura al públic del Cementiri és el següent:

Horari ordinari: De l’1 de setembre al 30 de juny, divendres, dissabtes i diumenge, de 9.00 a 14.00 hores.

El 31 d’octubre i l’1 de novembre l’horari d’obertura al públic és de 9.00 a 17:00 hores.

Horari d’estiu: De l’1 de juliol fins el 31 d’agost: tots els dies de la setmana, a excepció del dimecres, de 9.00 a 14.00 hores.

En tots aquests casos, 30 minuts abans de l’hora de tancament, es restringirà l’accés d’entrada a l’equipament públic.

b) Els règims horaris per a inhumacions són els següents: de dilluns a dissabte, de 10.00 a 14.00 hores.

Amb caràcter extraordinari es podran fer inhumacions fora d’aquests horaris quan calgui que es practiquin per evitar excedir les 48 hores següents a la defunció i, d’aquesta manera, no haver d’aplicar cap tècnica de conservació sobre el cadàver.

2. Es troben compresos en aquest tipus de servei, entre altres, els següents:

a) exhumació-reinhumació en el mateix cementiri de Roda de Berà,

b) reinhumació al cementiri procedents d’un altre municipi i

c) exhumació cap a un altre cementiri.

3. Llevat dels ingressos de cadàvers que siguin conduïts en servei especial extraordinari, no se n’admetrà cap fora de les hores assenyalades per a l’obertura del Cementiri al públic.

4. Durant la nit queda expressament prohibit dur a terme enterraments i realitzar qualsevol classe de treballs dins del recinte del cementiri, llevat dels casos excepcionals degudament justificats i autoritzats per l’Ajuntament.

**Article 8. Comportament dels visitants.**

Les persones que visitin el Cementiri es comportaran amb el respecte adequat dins del recinte i amb les instal·lacions que conté, sense pertorbar la tranquil·litat i l’ordre d’aquest espai i, a aquest efecte, no es permetrà cap acte que, directa o indirectament, en suposi profranació.

**Article 9. Prohibició d’entrada d’animals i vehicles**.

1. No es permetrà l’accés de vehicles a l’interior del recinte del Cementiri, llevat dels vehicles municipals de serveis, els de les empreses funeràries autoritzades per la prestació del servei de transport de cadàvers en qualsevol municipi del territori espanyol, i els de les empreses constructores o de manteniments que transportin materials per a utilitzar-los al propi Cementiri, sempre que els conductors vagin proveïts de les corresponents llicències i autoritzacions.

Excepcionalment, amb motiu d’un sepeli, l’encarregat de l’equipament públic autoritzarà l’accés del vehicle particular que transporti una persona discapacitada.

2. En tots els casos, els propietaris dels mitjans de transport esmentats, seran responsables dels desperfectes produïts a les vies o instal·lacions del cementiri i estaran obligats a la immediata reparació o, si s’escau, la indemnització dels danys causats; absent el propietari, la mateixa responsabilitat podrà ésser immediatament exigida al conductor del vehicle que hagi causat els danys.

3. Queda prohibit l’accés de cap classe d’animal dins del recinte, a excepción dels gossos pigall.

**Article 10. Execució d’obres particulars.**

1. La realització d’obres dins del recinte del Cementiri Municipal es regirà per les previsions contingudes en el Títol Sisè del present Reglament.

2. En tot cas, prèviament a l’inici de la construcció d’una obra particular dins del recinte del cementiri que gaudeixi de llicència urbanística, el promotor ho comunicarà a l’Ajuntament.

3. En la realització d’obres particulars es tindrà cura especial en no produir desperfectes en les diferents instal·lacions existents. En cas de produir-se danys, el titular de la llicència serà el responsable de la seva reparación.

**Article 11. Conservació d’elements accessoris.**

Anirà a càrrec dels titulars dels drets funeraris la neteja, conservació i manteniment dels elements accessoris que instal·lin en les sepultures.

Acabada la neteja de qualsevol sepultura, les restes de flors o altres objectes inservibles s’hauran de dipositar als llocs destinats a l’efecte.

**Article 12è. Conservació i neteja general**.

Els òrgans municipals competents tindran cura dels treballs de conservació i neteja generals del Cementiri.

L’Ajuntament no realitzarà la conservació ni el manteniment de les edificacions i instal·lacions del Cementiri executades per particulars.

En cas que els titulars de les sepultures incompleixin el deure de neteja i conservació dels seus bens privatius, i quan es pugui apreciar estat de deteriorament, els serveis municipals requeriran del seu compliment al titular afectat, i si aquest no ho realitza en el termini assenyalat, l’Ajuntament podrà realitzar-lo de forma subsidiària amb càrrec al titular del dret funerari, sense perjudici del que es preveu en aquest Reglament pel que fa a la caducitat del dret i al règim d’infraccions i sancions.

**Article 13. Règim de responsabilitats per danys.**

Sense perjudici de la responsabilitat prevista pels titulars de les llicències d’obres, els titulars dels drets funeraris seran responsables dels danys i desperfectes que com a conseqüència de la seva acció puguin causar en les construccions del Cementiri, així com en els elements accessoris de les sepultures contigües.

L’Ajuntament no assumirà responsabilitats per robatoris, furts o desperfectes que tercers puguin ocasionar en les sepultures i objectes que es col·loquin per particulars en el Cementiri.

Així mateix, quan el personal del Cementiri hagi de realitzar l’obertura d’una sepultura, per incompliment de les obligacions per part del titular dels drets funeraris, l’Ajuntament no es farà responsable del trencament de les làpides, lloses, costats, vidres o altres elements ornamentals, col·locades per particulars, llevat que aquests danys siguin conseqüència de negligència o dol.

**Article 14. Prohibició de venda ambulant.**

No s’autoritzarà la venda ambulant a l’interior del Cementiri, ni es concediran parades ni autoritzacions per al comerç o propaganda encara que siguin objectes adequats a la seva decoració i ornamentació. Qualsevol activitat comercial relacionada amb l’activitat pròpia del recinte funerari requerirà de l’autorització pertinent i es desenvoluparà sempre fora del mateix recinte.

Les persones que visitin els cementiris es comportaran amb el respecte adequat al recinte sense pertorbar la tranquil·litat i l’ordre del recinte i, a aquest efecte, no es permetrà cap acte que, directa o indirectament, en suposi profranació.

**TÍTOL TERCER**

**INSTAL·LACIONS, DEPENDÈNCIES I SERVEIS DEL CEMENTIRI**

**Article 15. Instal·lacions generals.**

1. Són instal·lacions, dependències i serveis del cementiri aquelles existents en el moment present o futur que tinguin les característiques i funcions pròpies del servei, així com els requisits exigits per la normativa vigent en matèria de Policia Sanitària Mortuòria.

2. D’aquesta forma, a banda de les zones destinades a les inhumacions de cadàvers (blocs de nixols, panteons, mausoleu), el Cementiri disposa de les següents instal·lacions:

a) Local destinat a dipòsit de cadàvers. La permanència d’un cadàver al dipòsit cessarà quan s’ apreciïn signes de descomposició. En aquest espai es dipositaran també les restes provinents d’operacions d’exhumació i trasllat de cadàvers que ho necessitin.

El diposit de cadàvers no farà en cap cas les funcions de sala de vetlles, de forma que la presència de particulars en aquest espai serà puntual, mentre aquests hi siguin guardats.

b) Un sector o recinte per a la col·locació dels estoigs de cendres mortuòries procedents de la incineració de cadàvers.

c) Un espai destinat a l'enterrament de restes humanes procedents d'avortaments, d'intervencions quirúrgiques i de mutilacions i de criatures abortives.

d) Una ossera general destinada a recollir les restes provinents de les exhumacions i de la neteja i desallotjament de nínxols i sepultures. En cap cas es podran reclamar les restes una vegada dipositades a l’ossera general.

e) Magatzem per guardar els materials i estris necessaris per a realitzar els treballs de funcionament i manteniment del servei.

f) Instal·lacions d'aigua.

3. Aquestes instal·lacions s’hauran de completar amb la previsió de serveis higiènics destinats als visitants o al personal del cementiri.

**Article 16. Instal·lacions complementàries.**

1. Podrà dotar-se el Cementiri de les següents instal·lacions o serveis complementaris:

a) Sala d’autòpsies. En aquest sentit, el dipòsit de cadàvers podrà ser utilitzat com a sala d'autòpsies quan s’implementin les condicions previstes a continuació:

* Terra i parets de material impermeable, de fàcil neteja i desinfecció. La unió de l'envà i del terra i dels envans entre si ha de ser arrodonida. El terra ha de tenir una pendent superior al 1% en direcció a un desguàs.
* Una taula d'acer inoxidable o d'altre material impermeable de fàcil neteja i desinfecció, amb desguàs i aigua freda i calenta.
* Estris necessaris per a realització de la intervenció i material per a la seva desinfecció.
* Serveis sanitaris, vestidor i dutxes d'ús exclusiu pel metge forense i el personal auxiliar que efectuï l'autòpsia, independent i annex a la sala d'autòpsia.
* Subministrament elèctric.

b) Cambra frigorífica o refrigeradora per a la conservació dels cadàvers fins el moment de la seva inhumació.

c) Forn crematori destinat a la destrucció de robes i tots aquells objectes que no siguin restes humanes, procedents de l’evacuació i neteja de sepultures.

2. El cementiri municipal podrà disposar d’espais on s’ofereixin serveis complementaris als funeraris, com poden ser venda de flors, làpides, recordatoris, o similars.

**TÍTOL QUART**

**INHUMACIONS, EXHUMACIONS I TRASLLATS**

**CAPÍTOL I - Disposicions generals**

**Article 17. Normativa aplicable i autorització.**

1. Les inhumacions i exhumacions o les conduccions i trasllats de cadàvers o restes, es regiran per les disposicions de caràcter higiènico-sanitàries vigents.

2. Tota inhumació i exhumació, conducció o trasllat requerirà l’autorització prèvia de l’autoritat competent.

3. No es podrà donar destinació final a cap cadàver abans del transcurs dels terminis mínims establerts en la normativa vgent en matèria de policia sanitària mortuòria. Si es realitzés la cerimònia de conducció abans de transcórrer aquell termini, el cadàver quedarà en el dipòsit del cementiri fins que la seva inhumació sigui procedent.

4. Els cadàvers podran ser inhumats en qualsevol classe de sepultura autoritzada per l’Ajuntament.

**CAPÍTOL II - De les inhumacions**

**Article 18. Enterraments fora del Cementiri.**

Els enterraments que es facin fora del Cementiri, a més de l’autorització municipal, requeriran la de la Direcció General de Salut Pública del Departament de Sanitat i Salut de la Generalitat de Catalunya o organisme que tingui encomanades aquestes funcions així com l’adopció de les condicions higiènico-sanitàries fixades per la normativa aplicable i les imposades per l’Ajuntament.

**Article 19. Dret d’ús de la sepultura.**

1. El dret del titular a l’ús exclusiu de la sepultura en la forma prevista en aquest Reglament serà garantit per l’Ajuntament. El consentiment del titular per a la inhumació, sigui de familiars o estranys, s’entendrà deferit vàlidament pel sol fet de la presentació del títol sempre que no existeixi denúncia escrita de sostracció, retenció indeguda o pèrdua, presentada al Registre de l’Ajuntament amb vuit dies d’antelació.

2. Quan l’expedició del títol del dret funerari sigui a nom d’una comunitat o ens similar, s’exigirà la certificació expedida per la Direcció d’aquella, en la qual s’acrediti que el cadàver correspon a un membre de la comunitat o a un dels seus acollits.

**Article 20. Sol·licitud d’inhumació.**

En tota petició d’inhumació caldrà la presentació dels següents documents:

a) Títol del dret funerari o sol·licitud de concessió de drets funeraris.

b) Llicència d’enterrament.

c) Autorització judicial - en els casos diferents de la mort natural-, que es lliurarà en el moment de la inhumació.

d) Petició, si s’escau, d’obertura de la sepultura per procedir a la reducció de restes, en el moment de la inhumació.

e) Acreditació del pagament de les taxes corresponents.

En el moment de presentar el títol s’identificarà la persona a nom de la qual s’hagués estès el títol.

Si aquesta resultés haver mort, o no es pogués identificar, s’autoritzarà la inhumació i un cop efectuada es requerirà als posseïdors del títol perquè instin el traspàs a favor de qui en tingui dret. Igual tràmit se seguirà quan es tracti d’enterrament del titular.

**Article 21. Inhumació sense títol.**

Únicament es podrà autoritzar la inhumació sense títol en els casos següents:

a) Quan sigui el propi titular qui ho sol·liciti, al·legant pèrdua de títol. Cas d’existir diversos titulars quan ho demani un dels co-titulars.

b) Quan s’hagi d’inhumar el cadàver del propi titular.

**Article 22. Reducció de despulles.**

Quan tingui lloc la inhumació en una sepultura que contingui altres cadàvers o restes, s’efectuarà prèviament la reducció de les despulles dipositades en el nínxol.

Només a petició expressa del titular aquesta operació tindrà lloc en l’acte d’inhumació, sempre que les disponibilitats del servei ho permetin.

**Article 23. Inhumacions successives.**

1. El nombre d’inhumacions successives a cada nínxol o sepultura no serà limitat per altra causa que la seva capacitat respectiva, tenint en compte la possibilitat de reducció de restes de les anteriorment efectuades, llevat que el titular del dret funerari, en establir-se el dret o en qualsevol moment posterior, el limiti en forma fefaent, respecte al nombre o relació excloent de persones, els cadàvers de les quals hi puguin ser inhumats.

2. No es podrà obrir cap sepultura fins dos anys després de la darrera inhumació; en el supòsit que la mort s'hagués produït per malaltia contagiosa o infecciosa aquest termini mínim serà de cinc anys. Aquests terminis s’entenen sense perjudici dels que puguin resultar de les disposicions vigents en matèria de policia sanitària mortuòria.

3. S'exceptuen en tot cas les sepultures que continguin cadàvers embalsamats o que s'embalsamin per ser traslladats i els panteons o sepultures a l'interior de les quals hi hagi nínxols en què es tanquin hermèticament els cadàvers.

4. En els casos en què sigui simultània la petició de la concessió de dret funerari amb la d’inhumació, resoldrà l'Alcaldia ambdues peticions conjuntament.

**Article 24. Inhumacions de beneficència i inhumacions judicials.**

1. L’Ajuntament garantirà la inhumació de cadàvers de persones quan la persona difunta i l’entorn familiar i convivencial estigui mancat absolutament de mitjans econòmics per sufragar les despeses derivades del sepeli o bé derivi de manament judicial. La insolvència haurà d’acreditar-se davant els serveis socials municipals amb els informes pertinents.

Aquestes sepultures seran sempre nínxols, no podran ser objecte de concessió i la seva utilització no reportarà cap dret.

A la fi del termini legal, s’oferirà a l’entorn familiar i convivencial l’adquisició d’una sepultura i, en cas contrari, les restes seran traslladades a la ossera general llevat que es tracti d’una inhumació ordenada judicialment, en quin cas s’atendrà a les indicacions de la corresponent instància judicial.

**CAPÍTOL III - De les exhumacions i trasllats**

**Article 25. Trasllat a un altre cementiri.**

L’exhumació d’un cadàver o de les restes per a la seva inhumació en un altre cementiri, necessitarà la sol·licitud del titular del nínxol, ossera o mausoleu de què es tracti i el transcurs dels terminis assenyalats en la normativa sectorial en matèria de policia sanitària mortuòria, des de l’última inhumació.

Es competència de la Generalitat de Catalunya autoritzar aquesta conducció o trasllat cap a un altre cementiri.

**Article 26. Trasllat dins del cementiri.**

Si la reinhumació s’hagués d’efectuar en un altre sepultura del mateix cementiri es necessitarà la conformitat dels titulars d’ambdues sepultures.

**Article 27. Trasllat per obres.**

1. En cas que fos necessari el trasllat de restes per obres de reparació en sepultures o per motius d’obres de caràcter general al cementiri, l’Ajuntament ho comunicarà a les persones titulars afectades. En el cas que les persones esmentades tinguin domicili desconegut o estiguin enterrades a la sepultura sense haver fet l’oportú canvi de titularitat, la comunicació s’ efectuarà mitjançant publicació d’edictes, concedint un termini de 15 dies hàbils per tal que les persones interessades puguin fer les al·legacions que considerin convenients. Aquest termini podrà ésser escurçat en 7 dies, en cas d’urgència sobrevinguda degudament acreditada en l’expedient i, pel cas d’afectació a la salut pública degudament justificada, es podrà procedir de manera immediata.

2. Sempre que no s’hi oposin les disposicions referents a exhumacions, el trasllat es farà a sepultures de caràcter provisional, i un cop acabades les obres es retornaran a les primitives sepultures.

3. Si no es pogués fer el trasllat a la sepultura originària, ja sigui per l’impossibilitat de la reparació o qualsevol altre motiu, l’ajuntament facilitarà un altre nínxol de característiques similars i amb les mateixes condicions concessionals.

4. Aquests trasllats no generaran despeses per a les persones titulars.

**Article 28. Transmissió prèvia del títol.**

Quan interessi el trasllat d’un cadàver o restes dipositades en sepultura, el dret funerari de la qual estigui a nom de persona difunta, s’exigirà prèviament la transmissió a favor del nou titular.

**TÍTOL CINQUÈ**

**DRETS FUNERARIS**

**CAPÍTOL I - Disposicions generals.**

**Article 29. Promoció i domini del dret funerari.**

**1.** La titularitat dominical dels drets funeraris correspon exclusivament a l’Ajuntament.

2. L’Ajuntament atorgarà el dret funerari en funció de les possibilitats d’ocupació que hi ha al Cementiri. En el cas de les concessions regulars, sense perjudici de l’establert en l’article 30 del present reglament, podrà obrir-se regularment terminis d’adquisició sota convocatòria pública.

3. L’exercici del dret funerari queda subjecte a les facultats i obligacions establertes en aquest Reglament i al títol de concessió.

**Article 30. Dret funerari.**

1. La concessió del dret funerari es classifica en:

a) Concessió regular, per un període de 50 anys.

b) Concessió limitada, per un període de 5 anys, prorrogables per successius períodes de 5 anys, fins un màxim de 50 anys.

2. La concessió regular del dret funerari sobre parcel·les, nínxols i altres sepultures, comporta l’autorització del seu ús durant 50 anys, per al dipòsit de cadàvers o restes d’aquests, i s’adquireix mitjançant resolución municipal d’adjudicació i el pagament de la taxa que estableixi l’ordenança fiscal, amb subjecció a les obligacions i deures que s’estableixen en el present Reglament.

Transcorregut el termini de la concessió, l’Ajuntament recuperarà la lliure disposició del dret sobre la sepultura i les restes existents es traslladaran a l’ossera general, tret que no es sol·liciti una nova concessió.

3. Les concessions limitades del dret funerari per un període de 5 anys només es podran constituir pels motius següents:

a) La inhumació d’un cadàver, o el dipòsit de cendres, consecutius a la defunció.

b) La inhumació de restes humanes i de restes cadavèriques procedents d’un altre cementiri.

c) La inhumació d’un cadáver que no pugui efectuar-se en el ninxol respecte del que es disposa del corresponent títol funerari, per no haver transcorregut el termini mínim de temps des d’una anterior inhumació.

Les concessions limitades dels drets funeraris per 5 anys podran prorrogar-se per períodes addicionals de 5 anys, fins a un màxim de 50 anys.

4. L’adjudicació i assignació de sepultures es realitzarà, prèvia consulta al sol·licitant al respecte de l’alçada del ninxol dintre dels blocs de ninxols disponibles, per personal responsable del cementiri, seguint un criteri de correlació per fileres en sentit vertical dins de cada bloc.

L’adjudicació de columbaris s’adjudicarà de forma anàloga.

5. Les pròrrogues de les concessions limitades es realitzaran d’acord amb el procediment següent:

a) L’Ajuntament notificarà a la persona interessada, amb una antelació mínima d’un mes, el termini del venciment del dret, interessant la presentació de la corresponent sol·licitud de pròrroga, en cas d’interessar aquesta.

b) La persona interessada haurà de sol·licitar la pròrroga i satisfer la taxa que preveuen les ordenances fiscals, dins dels terminis concedits.

c) Un cop satisfeta la taxa, l’òrgan municipal competent acordarà la pròrroga.

**CAPÍTOL II - De les titularitats i concessions**

**Article 31. Títol.**

**1.** El dret funerari sobre nínxols, altres sepultures, osseres i terrenys adquirits pels particulars per a la construcció de mausoleus es garantirà mitjançant la seva inscripció al llibre registre públic de l’Ajuntament, i per l’expedició d’un títol nominatiu. Independentment de qui sigui el beneficiari, el titular del dret funerari serà sempre una persona amb capacitat jurídica.

Quan es tracti de sepultures de construcció particular el títol serà expedit a partir de l’alta d’edificació.

2. El títol del dret funerari contindrà les següents dades:

a) Identificació de la sepultura.

b) Data de reconeixement de la concessió de titularitat i caràcter del mateix, el seu venciment i successives renovacions.

c) Noms, cognoms i DNI del titular actual.

d) Nom i cognoms de les persones, els cadàvers o restes cadavèriques de les quals romanguin a les sepultures.

e) Nom, cognoms i DNI del beneficiari.

**Article 32. Deteriorament, sostracció o pèrdua del títol.**

1. Quan per l’ús o qualsevol altre motiu, un títol sofrís deteriorament, es podrà canviar per un altre a nom del mateix titular.

2. En cas de sostracció, retenció indeguda o pèrdua d’un títol s’expedirà un duplicat prèvia la sol·licitud de l’interessat i exposició pública mitjançant publicación en el Butlletí oficial de la Província i audiència als interessats, ambdós per termini de 10 dies hàbils, en cas de conèixer-se.

3. Les errades en les dades personals o d’altre tipus que s’adverteixin als títols funeraris es corregiran a instància del seu titular, prèvia la seva justificació i comprovació.

**Article 33. Tributs.**

El gaudiment d’un dret funerari i de les seves transmissions durà implícit el pagament de la taxa o exacció corresponent, de conformitat amb les disposicions establertes a les ordenances fiscals municipals relatives a aquesta matèria.

**Article 34. Titulars dels drets funeraris.**

1. El dret funerari es registrarà:

a) A títol individual, que serà el del propi peticionari.

b) A nom de comunitats religioses o establiments benèfics o hospitalaris reconeguts com a tals per l’Administració, per a ús exclusiu dels seus membres i dels asilats i acollits.

c) A nom de Corporacions, Fundacions o Entitats legalment constituïdes, per a ús exclusiu dels seus membres o empleats.

d) Conjuntament a favor de dues persones amb llaços afectius que demostrin una situació de convivència mínima de 2 anys.

2. En cap cas no podrà registrar-se el dret funerari a nom de Societats d’Assegurances, de Previsió o qualsevol altre similar que, exclusivament o com a compliment d’altres riscos, garanteixin als seus afiliats el dret a nínxols o sepultures per al dia del seu òbit. Tant sols podran obligar-se a proporcionar a l’assegurat el capital necessari per obtenir-la.

**Article 35. Concessió de noves sepultures.**

Abans de concedir un nou nínxol, es comprovarà si, a través dels registres o altres mitjans de prova, el cadàver a inhumar és titular, ell o alguns dels seus ascendents o descendents amb els que convisqui, d’una altre sepultura.

Si la posseeixen i l’última utilització és de data superior a cinc anys no s’atorgarà una nova sepultura llevat que, per les circumstàncies previstes la normatva sectorial de policia santària mortuoria, les limitacions inhabilitin inhumacions posteriors.

**Article 36. Caducitat del termini.**

Expirat el termini de 50 anys o caducada la concessió de dret funerari sense haver sol·licitat una nova concessió es requerirà al titular, al domicili que consti al Llibre Registre de Sepultures, per tal que procedeixi a sol·licitar una nova concessió o bé efectuar el trasllat de les restes a altres sepultures, osseres o a la fosa comuna.

El mateix procediment se seguirà quan s’acompleixi el termini o caduqui la concessió d’ús sobre sepultures de construcció particular. Les construccions realitzades revertiran a l’Ajuntament.

**Article 37. De les osseres individuals.**

Les osseres individuals concedides a particulars posseïdors del dret funerari sobre algun nínxol o sepultura es consideraran com a part integrant de les mateixes.

**CAPÍTOL III - De les transmissions dels drets funeraris**

**Secció 1ª - Disposicions generals**

**Article 38. Transmissions successives.**

Les successives transmissions d’un dret funerari no alteraran la duració del termini de la concessió atorgada, ni el de les seves pròrrogues, en cas de ser limitada.

La transmissió del dret funerari serà declarada a sol·licitud de l’interessat o d’ofici en expedient administratiu, en el qual es practicarà la prova i s’aportarà la documentació necessària per justificar els seus extrems i el títol del dret funerari, excepte en el cas de pèrdua.

**Article 39. Nomenament de beneficiari**.

1. Els drets funeraris adquirits per més d’una persona, en cas de mort d’un d’ells, el supervivent s’entendrà que acreix automàticament en la part de titularitat del difunt. La persona supervivent, podrà nomenar un nou beneficiari, si no ho haguessin fet conjuntament amb anterioritat per a després de l’òbit d’ambdós.

2. El titular del dret funerari haurà de designar, en el moment de la seva adquisició, un únic beneficiari del nínxol, ossera o mausoleu per a després de la seva mort. Amb aquesta finalitat compareixerà davant l’Ajuntament i subscriurà l’oportuna acta que contindrà les dades de la sepultura, nom, cognoms, D.N.I., domicili del beneficiari i data del document.

3. A la mateixa acta també podrà designar un beneficiari substitut per al cas de premoriència d’aquell. Podrà substituir-se la compareixença amb un document notarial.

4. S’entendrà que no existeix beneficiari quan el que hagués estat designat com a tal hagués finat amb anterioritat al titular. En el supòsit d’haver ocorregut l’òbit del beneficiari amb posterioritat, el seu dret ja adquirit es diferirà a favor dels seus hereus o descendents.

5. El beneficiari es podrà variar tantes vegades com vulgui el titular, essent vàlida la darrera designació efectuada davant l'Ajuntament o per acte notarial.

**Article 40. Renúncia.**

El titular pot renunciar per escrit al dret funerari i en qualsevol moment. En aquest cas, el dret reverteix novament a favor de l’Ajuntament.

**Secció 2ª - Transmissió del dret funerari entre persones vives**

**Article 41. Cessió entre persones vives.**

1.S’estimarà vàlida la cessió a títol gratuït del dret funerari sobre sepultures per actes entre persones vives a favor de qualsevol tercer. No obstant, la cessió a títol gratuït entre estranys, tan sols s'autoritzarà quan es tracti de sepultures en les quals no existeixi cap resta.

2. El negoci jurídic de cessió intervius es formalitzarà conforme les normes de dret civil.

3. La permuta de drets funeraris de tota mena, i el traspàs a títol onerós de qualsevol classe de sepultures queden prohibits.

**Secció 3ª - Transmissió del dret funerari per causa de mort**

**Article 42. Transmissió per causa de mort.**

1. A la defunció del titular del dret funerari, el beneficiari designat, els hereus testamentaris o aquells a qui correspongui “ab intestato”, hauran de sol·licitar la transmissió del dret funerari al seu favor, compareixent davant l’Ajuntament en el termini màxim d’un any, amb el títol corresponent i els altres documents justificatius per procedir a la transmissió.

2. Transcorregut el termini d’un any de l’òbit del titular del dret funerari sense haver-ne sol·licitat la transmissió, no es concediran llicències d’obres ni s’autoritzarà exhumacions ni noves inhumacions en la sepultura a que feia referència el dret funerari fins que no es comuniqui davant l’Ajuntament la transmissió d’aquest dret en favor de l’hereu o beneficiari corresponent mitjançant la presentación dels elements provatoris de la seva condició.

3. Les transmissions mortis causa es produiran en la forma prevista en el dret civil successori. En tot cas, si en el propi títol funerari consta designat un beneficiari, es produirà la transmissió a favor del beneficiari designat. En aquest cas, es requerirà que el beneficiari s’identifiqui, i acrediti davant l’Ajuntament la defunció del titular del dret de la sepultura per qualsevol dels mitjans admissibles en dret. S’entendrà com a beneficiari, al marge de la persona que figuri inscrita com a tal en el llibre registre o en el corresponent títol, a la persona que consta registrada com co-titular del dret funerari, segons el supòsit previst a l’article 34 d).

4. Fora del cas de la designació de beneficiari, el dret funerari serà transmés en les formes testmentàries o intestades previstes en el dret civil successori, presentant davant l’ajuntament els elements provatoris que acreditin la condició d’hereu o legatari d’aquest dret.

En els supòsits de successió testada i intestada, si hi ha varis hereus, els drets de la concessió, i, per tant, el títol d’aquesta, serà estès a favor de només un d’ells, requerint-se la seva designació per la resta d’hereus. En cas de no haver-hi acord, s’atribuirà la titularitat al que tingui major proporció en l’herència i en el seu defecte a l’hereu supervivent de més edat sempre, i en el cas que aquest no accepti, s’ atorgarà al que segueixi per edat, i així successivament.

5. Supletòriament, quan no pugui acreditar-se la transmissió per cap de les formes anteriors per circumstàncies degudament justificades en l’expedient, els posseïdors de títols sobre sepultures que figurin registrades a nom de persones difuntes podran sol·licitar provisionalment el traspàs al seu favor. A aquest efecte hauran d’acreditar la possessió del títol i la defunció del seu titular. No caldrà justificar documentalment la defunció del titular quan per raons de data d’expedició de títol o altre causa notòria resulti provat a judici de l’Ajuntament.

Les transmissions que es realitzin a favor dels posseïdors es formalitzaran en expedient administratiu, previ anunci en el Butlletí oficial de la província perquè en el termini de quinze dies hàbils s'hi puguin oposar els qui creguin que tenen dret a fer-ho, sense perjudici de tercers amb millor dret i amb prohibició de tota exhumació posterior que no sigui del cadàver del cònjuge o dels ascendents, descendents o col·laterals fins al quart grau per consanguinitat o afinitat del nou titular o de la persona que sol·liciti l'exhumació.

Els títols provisionals es convertiran automàticament en definitius quan transcorrin cinc anys sense cap reclamació respecte a aquests.

**CAPÍTOL IV – De la retrocessió de sepultures**

**Article 43.- Retrocessió.**

1. Les sepultures podran ser retrocedides pels seus titulars a l’Ajuntament, sempre que aquests no en tinguin la possessió amb caràcter provisional, abonant-se les quantitats que corresponguin en funció de l’aplicació de l’Ordenança fiscal.

2. En titularitats anteriors a 1987, el titular demanarà mitjançant sol·licitud formal l’inici de l’expedient de retrocessió. Un cop rebuda aquesta, amb independència de la data d’adquisició, se l’informarà de la quantitat valorada de la sepultura que resultarà que no sobrepassarà mai el cost d’adquisició d’una sepultura de característiques similars en aplicació de l’ordenança fiscal. En cas de conformitat amb la valoració, demanarà la continuació de l’expedient de retrocessió i es buidarà la sepultura i l’Ajuntament, acceptarà la retrocessió per Resolució de l’alcaldia.

**CAPÍTOL V – De la pèrdua o caducitat dels drets funeraris**

**Article 44. Pèrdua i caducitat del dret funerari**.

1. Es podrà declarar la caducitat i revertirà en tal cas a l’Ajuntament el dret funerari, en els següents casos:

a) Per l’estat ruïnós de la construcció. La declaració de tal estat i caducitat requerirà expedient administratiu.

b) Per abandonament de les sepultures. S’entendrà com a tal abandonament quan hagi transcorregut el termini temporal aplicable en cada moment d’acord amb el dret civil català que sigui vigent, en relació a la prescripció dels drets reals, sense que els beneficiaris o hereus hagin demanat el traspàs provisional o definitiu al seu favor, o quan no s’ hagi efectuat cap enterrament en el mateix termini i la sepultura presenti signes evidents d’abandonament.

c) Per destrucció, trasllat del Cementiri o causa de força major no imputable a tercers ni a l’Administració.

d) Per haver transcorregut el termini de la concessió sense que s’han efectuat renovació d’una nova concessió.

e) Per impagament del cànon o taxa corresponent.

f) Per necessitat de satisfacció de l’interès públic, cas en que caldrà procedir conforme al previst per la retorcessió de sepultures anteriors a 1987.

2. La declaració de caducitat requerirà resolució expressa, amb tràmit previ d’informació pública i audiència als interessats per termini de 30 dies.

3. Un cop iniciada la incoació d’expedient de declaració de caducitat, per qualsevol de les causes previstes en aquest article, s’informarà d’aquest fet mitjançant avís informatiu que s’exhibiran en lloc visible de la sepultura, durant un termini d’un any, llevat dels casos en que s’hagi pogut notificar l’acord d’incoació de l’expedient de declaració de caducitat al titular de la concessió del dret funerari.

**Article 45. Efectes.**

**1.** Declarada la caducitat del dret funerari d’una sepultura, es podrà concedir novament drets sobre la mateixa.

2. En els supòsits de caducitat del dret funerari els accessoris i elements de decoració adossats a les sepultures, estaran a disposició dels interessats durant sis mesos.

3. La vigència del dret funerari de 5 anys es mantindrà sempre i quan i hagin restes inhumades en el nínxol.

**TITOL SISÈ**

**DE LES CONSTRUCCIONS FUNERÀRIES, PARCEL·LES I PLANTACIONS ANNEXES**

**Article 46. Construcció de nínxols.**

L’Ajuntament gestionarà la construcció de sepultures en quantitat suficient, segons dades estadístiques, i atorgarà l’accés al dret funerari a qui ho sol·liciti, ajustant-se a allò que s’ estableix en el present Reglament, seguint un rigorós ordre de petició.

Els nínxols o osseres seran denominades en forma adequada i numerades correlativament. Els titulars queden obligats a acceptar el número.

**Article 47. Condicions de les obres a instància de particulars.**

La realització de tota classe d’obres dins el recinte del Cementiri requerirà la observança per part dels contractistes executors de les següents normes:

a) Els treballs preparatoris de picapedrer o marbrista no es podran efectuar dins el recinte.

b) La preparació dels materials per a la construcció haurà de fer-se als llocs que es designin, amb la protecció que en cada cas es consideri necessària.

c) L’arreplegament dels materials, eines, terra o aigua, es farà en punts que no dificultin la circulació o el pas de vianants.

d) Les bastides, tanques o qualsevol altre element auxiliar necessari per a la construcció, es col·locaran de manera que no malmetin les plantes o els nínxols, les osseres o els mausoleus adjacents.

e) Les eines mòbils destinades a la construcció s’hauran de desar diàriament en coberts o dipòsits per a la seva millor conservació i per l’ordre del recinte. Es prohibeix l’ús dels estris d’enterraments propietat de l’Ajuntament sense autorització expressa.

f) Un cop acabada l’obra els contractistes o executors hauran de procedir a la neteja del lloc de la construcció i a la retirada de la runa, fragments o residus de material (làpides, marcs, etc); sense aquest requisit no s’autoritzarà l’alta.

**Article 48. Obres de col·locació de làpides, reparació i conservació en sepultures de construcció municipal.**

Les obres que el titular d’una concessió de dret funerari sol·liciti per a la reforma, decoració, pintura, col·locació de làpides, reparació, conservació o d’elements accessoris als nínxols i osseres de construcció municipal necessitaran permís, previ el pagament dels drets que s’estableixin a l’Ordenança Fiscal corresponent.

Les sepultures estaran degudament numerades amb identificació de les dades de les restes inhumades i la data de la inhumació, que haurà de constar encara que no s’hagi instal·lat làpida.

**Article 49. Construccions particulars.**

1. Les llicències d’obres de construcció de sepultures particulars estaran condicionades a la existència d’espai vacant destinat a aquest ús en el recinte del Cementiri. En tot cas, la superfície màxima ocupada per la construcció no ultrapassarà les dimensions de l’espai reservat en cap dels seus punts.

2. Les obres de construcció, reforma o conservació d’una sepultura particular estaran subjectes a la inspecció tècnica, i la seva aprovació es tramitarà com qualsevol altre expedient d’obres i acreditarà els drets previstos a la corresponent Ordenança Fiscal.

Finalitzada l’obra de construcció particular de conformitat a la llicència concedida, serà donada d’alta, previ informe dels Serveis Tècnics Municipals, i la seva utilització restarà supeditada al permís de l’autoritat sanitària competent.

El termini de realització d’aquests tipus d’obres no serà superior a sis mesos.

3. Especialitats per a la construcció de mausoleus i panteons: El dret funerari sobre parcel·les per a la construcció de mausoleus o panteons es concedirà a qui ho sol·liciti, sempre que existeixi lloc vacant destinat a aquest ús.

L’adjudicatari ho serà a títol provisional mentre procedeix a la construcció del mausoleu o panteó en el termini de dos anys a comptar de la seva adjudicació.

Les parts exteriors i els elements decoratius dels panteons s’edificaran amb materials nobles, com ara marbre i pedra consistent, bronze, acer inoxidable, ferro protegit amb pintura. Es prohibeix absolutament la utilització de pedra artificial, els estucats i altres elements que no ofereixin suficient garantia, atesa la perdurabilitat dels cementiris.

No es podrà iniciar la construcció d'un panteó si la parcel·la no ha estat abans replantejada i delimitada pels Serveis Tècnics i si la realització de l'obra no ha estat aprovada mitjançant el corresponent permís municipal, que no es concedirà quan l’obra plantejada no respecti la unitat i harmonia de l’entorn. Les despeses d'emplaçament i desmunt de la parcel·la seran a càrrec del titular.

4. Transcorregut el termini de la concessió, si aquesta no es prorrogada, les construccions revertiran a l’Ajuntament de Roda de Berà.

**Article 50. Epitafis i simbología de les làpides**

1. Els epitafis, recordatoris, emblemes i símbols que constin a les làpides dels ninxols o sepultures podran transcriure’s en qualsevol idioma, sempre que es preservi el degut respecte al recinte. Es farà responsable al titular de qualsevol inscripció que pugui lesionar drets de tercers.

2. Als nínxols que no tinguin làpida, l'Ajuntament, amb carácter subsidiari del titular del dret funerari, inscriurà el nom i els cognoms del cadàver de la darrera persona inhumada.

3. En les sepultures de terra, panteons i mausoleus es obligatòria la col·locació de làpida.

**Article 51. Plantacions, corones i altres elements decoratius.**

1. Tret l’habilitació d’espai destinat a aquest ús, no s’admetràn plantacions de particulars en el recinte del Cementiri. En tot cas, requeriràn autorització municipal expressa, que serà concedida amb caràcter accessori de les sepultures i no podrà envair la via, ni perjudicar les sepultures confrontants, corresponent la seva conservació al titular del dret funerari corresponent.

2. Les sepultures seran adecentades pels titulars dels drets funeraris o per persones en qui aquelles deleguin. No es permet la col·locació de gerros o elements decoratius que no estiguin subjectes o adossats als marcs dels nínxols.

3. Quan en una inhumació hi hagi moltes corones i rams, se’n penjarà una –si és possible- i les altres es dipositaran repenjades en el terra, el més a prop possible del nínxol. En qualsevol cas es dipositaran de tal manera que no envaeixin els camins col·lindants.

**TITOL SETÈ**

**DE L’ADMINISTRACIÓ DEL CEMENTIRI**

**Article 52. Administració del Cementiri.**

L’Administració del Cementiri anirà a càrrec de la unitat administrativa corresponent de l’Ajuntament.

**Article 53. Facultats i obligacions de l’Ajuntament.**

1. Correspon a l’Ajuntament:

a) L’organització, vigilància, neteja i condicionament dels elements comuns del cementiri.

b) L’atorgament de concessions de drets funeraris sobre nínxols, osseres i mausoleus, i el reconeixement de drets funeraris de qualsevol classe.

c) La resolució de tots els recursos, queixes i peticions que es presentin contra els actes de gestió del servei.

d) La percepció de les taxes i cànons que legalment se’n derivin.

e) El registre de nínxols, osseres, mausoleus i qualsevol altra construcció funerària.

f) El nomenament, la direcció i el cessament del personal propi.

g) Les assignades pel Reglament de Policia Sanitària Mortuòria i disposicions de la Generalitat de Catalunya.

h) Qualsevol altra que li sigui atorgada per la legalitat vigent.

2. Correspon específicament a la unitat gestora del servei:

a) Expedir els permisos d’inhumació, exhumació i trasllats.

b) Portar el llibre-registre d’enterrament.

c) Practicar els assentaments corresponents en tots els llibres-registre.

d) Reconèixer els drets funeraris.

e) Portar el Registre dels drets funeraris reconeguts i expedir els títols acreditatius d’aquests.

f) Formular a l’Ajuntament les propostes necessàries en relació amb aquells punts que es considerin oportuns per a la bona gestió dels serveis del cementiri.

g) Qualsevol altra funció relacionada amb els serveis del cementiri que no estigui atribuïda expressament a un altre òrgan municipal.

**Article 54. Registre públic.**

1. La Unitat de Cementiri disposarà d’un Registre públic de totes les sepultures i de les operacions que s’hi facin, i també de les incidències pròpies de la titularitat dels drets funeraris. Aquest Registre es formalitzarà en suport informàtic de fàcil edició en paper.

2. El Registre públic del Cementiri comprendrà els llibres-registre següents:

a) General de sepultures.

b) D’inhumacions

c) D’exhumacions i reinhumacions per conduccions de cadàvers i trasllats de restes cadavèriques

3. Els llibres-registre contindran les dades següents:

a) El llibre-registre general de sepultures contindrà, referent a cadascuna d’elles, les següents dades:

1) Identificació de la sepultura amb indicació del nombre de departaments de que hi consta.

2) Data de la concessió o de l’acord d’adjudicació i, si escau, de l’alta de les obres de la sepultura de construcció particular.

3) Nom, cognoms, número del DNI i domicili del titular de la sepultura.

4) Nom, cognoms, número/s del/s DNI i domicili/s del/s beneficiari/s designat/s.

5) Successives transmissions per actes inter-vius o mortis-causa.

6) Respecte dels cadàvers, restes humanes, cendres i/o restes cadavèriques, inhumacions, conduccions i trasllats, amb indicació de: nom, cognoms, número del DNI, dates de cada operació realitzada, edat, sexe, domicilis mortuori i habitual del difunt, causes fonamental i immediata de la mort, número del col·legiat que certifica la defunció, indicació de l’òrgan judicial, cas que amb motiu de l’òbit, s’hi instrueixi alguna causa.

b) El llibre d’inhumacions contindrà ressenya de les inhumacions practicades.

c) El llibre d’exhumacions i reinhumacions contindrà ressenya de les exhumacions i reinhumacions practicades.

4. Els suggeriments o queixes relacionades amb el funcionament del servei públic es presentan en el Registre general de l’Ajuntament.

**Article 55. Del personal del Cementiri.**

El personal del cementiri estarà integrat per l’encarregat i la resta d’empleats que la prestació dels serveis requereixi. Les esmentades persones podran ser funcionaris, personal laboral fix o personal laboral contractat temporal en els termes legalment establerts. Si l’Ajuntament no tingués pensat cobrir aquests llocs s’adoptarà la modalitat de serveis contractats, o qualsevol altra que permeti la legalitat vigent.

**Article 56. Cura del Cementiri.**

La cura i vigilància del cementiri estarà encomanada a l’encarregat, que durà a terme les següents tasques, en règim d’estricta subordinació a les funcions que tingui assignades a la relació de llocs de treball, o qualsevol altre regulació de tipus laboral vàlidament acordada, que prevaldran en tot cas:

a) Obrir i tancar les portes del cementiri a l’hora que sigui assenyalada pels serveis funeraris municipals a cada època de l’any.

b) Recollir la documentació relativa a les llicències d’enterrament, signar les paperetes d’enterrament i retornar-les als serveis funeraris juntament amb la llicència d’enterrament.

c) Arxivar la documentació que rebi.

d) Vigilar el recinte del cementiri i informar de les anomalies que observi a l’òrgan responsable de l’Ajuntament.

e) Complir les ordres que rebi de l’esmentat òrgan pel que fa a l’ordre i l’organització dels serveis del cementiri.

f) Impedir l’entrada i sortida del cementiri de restes mortals i objectes, si no es disposa de la corresponent autorització.

g) Exigir als titulars de dret funerari la presentació de la llicència municipal per a la realització de qualsevol obra particular.

h) Tenir cura que tots els departaments del cementiri es trobin en perfecte estat de netedat, conservació i ordre.

i) Qualsevol altra que li sigui encomanada des de l’Ajuntament.

**TÍTOL VUITÈ**

**INFRACCIONS I SANCIONS**

**Article 57. Infraccions:**

**1.** Les infraccions es classifiquen com a:

A - Molt greus.

B - Greus.

C- Lleus.

2. Es consideren infraccions molt greus, les següents:

a) Els actes de deteriorament rellevant que generin danys (la reparació dels quals suposi una valoració de quantia superior als 3000 euros) causats al patrimoni municipal, ja sigui a les infraestructures, instal·lacions o elements tant del servei públic com l’espai públic del cementiri.

b) Impedir l’accés legítim al servei a d’altres persones:

- Mitjançant la cessió a títol gratuït de dret funerari entre estranys sense autorització.

- Mitjançant la permuta de drets funeraris i el traspàs a títol onerós de qualsevol classe de sepultures, llevat d’allò previst per a les sepultures de construcció particular.

c) La pertorbació rellevant de la convivència que afecti de manera immediata i directa a la tranquil·litat dins el recinte del cementiri o a l’exercici dels drets legítims de les altres persones, a traves d’actes, conductes o exhibició de símbols que suposin discriminació racial, sexual, o ideològica, sempre que les conductes no siguin subsumibles en els tipus previstos en la normativa sectorial corresponent.

3. Es consideren infraccions greus, les següents:

a) Actes de deteriorament greus que generin danys, (la reparació dels quals suposi una valoració de quantia inferior als 3000 euros) causats al patrimoni municipal, ja sigui a les infraestructures, instal·lacions o elements tant del servei públic com l’espai públic del cementiri.

b) Obstrucció del normal funcionament del servei públic de cementiri:

- Realitzant treballs dins del cementiri:

* fora dels horaris establerts,
* sense gaudir de la oportuna autorització municipal.

- Superant el termini de sis mesos, sense haver finalitzat les obres de construcció particulars, sens perjudici de l’extinció de la corresponent llicència.

- Accedint a l’interior del recinte del cementiri amb vehicles sense gaudir de la corresponent llicència o autorització.

- Superant la superfície màxima autoritzada de l’espai reservat en els seus punts per a les construccions particulars dins del cementiri.

- Realitzant qualsevol tipus de venda ambulant a l’interior del cementiri

- Accedint a l’interior del recinte del cementiri amb animals no autoritzats.

- Utilitzant eines d’enterrament de l’Ajuntament sense l’autorització expressa.

c) Pertorbació greu de la convivència amb comportaments incívics, no subsumibles ni assimilables als supòsits previstos a l’apartat d’infraccions molt greus que alterin de forma notable la tranquil·litat, i l’ambient de recolliment que ha d’imperar dins de la instal·lació del servei públic de cementiri municipal.

d) Pertorbació intensa de la salubritat i l’ornat públic mitjançant:

- l’Incompliment del deure de neteja i conservació de les sepultures.

- la Instal·lació d’epitafis, recordatoris, emblemes i símbols que atemptin contra el degut respecte al recinte.

**4.** Es consideren infraccions lleus, les següents:

a) L’obstrucció lleu del normal funcionament servei públic de cementiri:

- Realitzant treballs preparatoris de picapedrer o marbrista dins del recinte.

- No comunicant a l’Ajuntament l’inici d’obres de construcció particular dins del recinte del cementiri, tot i gaudir de la preceptiva llicència urbanística.

- Realitzant qualsevol tipus de venda ambulant a l’exterior del cementiri sense gaudir de la preceptiva autorització

- No desant diàriament les eines mòbils destinades a la construcció d’obres dins del recinte.

b) La pertorbació lleu de la salubritat i l’ornat públic del cementiri:

- Dipositant rams i corones tot envaint els camins col·lindants.

- Envaint amb plantacions les construccions veïnes.

- No conservant ni mantenint adequadament els elements accessoris instal·lats a les sepultures

d) La pertorbació lleu de la convivència que afecti la tranquil·litat o als drets legítims de les altres persones ocasionada per:

- To excessivament elevat de la veu humana.

- Manca lleu d’adequació a l’ambient de recolliment i respecte que ha d’imperar dins de l’espai del servei públic de cementiri.

**58. Sancions**

**Article 59.** Prèvia instrucció del corresponent expedient sancionador en el que es determini la responsabilitat en la comissió d’alguna de les infraccions establertes anteriorment, es podran imposar les següents sancions:

a) Per la comissió d’infraccions molt greus: multa fins a 3000 EUR.

b) Per la comissió d’infraccions greus: multa fins a 1.500 EUR.

c) Per la comissió d’infraccions lleus: multa fins a 750 EUR.

Amb independència de la qualificació de la falta que comporti, la comissió de determinades infraccions, suposarà d’acord amb les previsions contingudes als articles d’aquest reglament, la possibilitat de pèrdua de drets de naturalesa administrativa; d’haver d’indemnitzar a l’Ajuntament per danys que podran ser reclamats judicialment; i igualment del pas del tant de culpa als tribunals en aquelles conductes que puguin ser constitutives de delicte o de falta penal.

**Article 60. Exercici de la postestat sancionadora.**

1. Els expedients sancionadors es tramitaran d’acord amb les previsions contingudes en la legislació de procediment administratiu i conforme els principis de la postestat sancionadora reconeguts en la legislació del règim jurídic del sector públic vigent.

2. Els expedients sancionadors incoats com a conseqüència de les infraccions comeses contra els tipus previstos en aquest títol es substanciaran, en lo no previst per la normativa anterior, d’acord amb el Decret 278/1993, de 9 de novembre, sobre el procediment sancionador d’aplicació als àmbits de competència de la Generalitat o norma que el substitueixi.

**DISPOSICIONS ADDICIONALS**

**Primera**

En les matèries no previstes ni esmentades expressament en aquest Reglament, s’estarà al que preveu la reglamentació de Policia sanitària mortuòria vigent, i al que disposi aquest Ajuntament.

**Segona**

En el cas de divorci o separació legal, si el títol consta inscrit a nom dels cònjuges, el dret funerari seguirà el resultat del conveni o la sentència judicial. Així mateix, qualsevol dels cònjuges podrà efectuar una cessió entre vius del dret funerari a favor de l’altre.

Cas de no existir conveni o sentència judicial, cessió entre vius, ni renúncia de cap dels cònjuges, es podran inhumar els cadàvers de qualsevol dels cònjuges o dels fills comuns, a petició de qualsevol d’ells. Qualsevol altra inhumació quedarà condicionada al comú acord dels cònjuges.

**DISPOSICIONS TRANSITÒRIES**

**Primera**

1. Els drets funeraris existents al Cementiri Municipal que tinguin reconeguts els actuals titulars de sepultures i parcel·les adquirits sota el règim de concessions de 50 anys, adquirides a partir de l’entrada en vigor de la llei 8/1987, de 15 d’abril, municipal i de règim local de Catalunya i les concessions a perpetuïtat anteriors a aquesta normartiva no es consideren com una propietat privada de l’enterrament al ser incompatibles amb el caràcter inembargable, imprescriptible i inalienable del domini públic del cementiri, si no drets reals de caràcter administratiu amb naturalesa de concessió demanial.

2. Els drets derivats de les concessions a perpetuïtat constituides en el període de temps comprés entre la vigencia del Decret 1022/1964 pel qual s’aprova el text articulat de la llei de bases de patrimoni de l’Estat – que estableix el termini màxim de 99 anys de les concesions - i l’entrada en vigor de la llei 8/1987, de 15 d’abril, municipal i de règim local de Catalunya, tindran una durada máxima de 99 anys a comptar de la data de l’expedició del títol corresponent.

3. Els drets de propietat sobre sepultures adquirits amb anterioritat a l’entrada en vigor del Decret 3363/1974, de 20 de juliol, pel qual s’aprova el Reglament de policía sanitària mortuòria, d’acord amb els principis de seguretat jurídica, irretroactivitat normativa, interdicció de l’arbitrarietat i responsabilitat dels poders públics, seran respectats. El mateix tractament rebran les adquisicions a perpetuïtat constituides abans de l’entrada en vigor del Decret 1022/1964, pel qual s’aprova el text articulat de la llei de bases de patrimoni de l’Estat.

**Segona**

Totes les operacions o serveis que es realitzin al cementiri Municipal a partir de l’entrada en vigor d’aquest Reglament, se sotmetran a les seves prescripcions.

**Tercera**

Quan per qualsevol circumstància es declari la caducitat del dret funerari, o es faci retrocessió de la sepultura a favor de l’Ajuntament, els drets derivats de la nova titularitat restaran sotmesos al règim jurídic establert en aquest Reglament.

**Quarta**

L’Ajuntament de Roda de Berà, en un termini no superior als deu anys a partir de l’entrada en vigor del present reglament, arbitrarà els tràmits i destinarà els recursos necessaris per tal de dotar al servei públic de cementiri municipal, de la totalitat d’instal·lacions, dependències i serveis exigits per la normativa de policía sanitària mortuòria previstos i regulats al títol tercer d’aquest Reglament, i les gestionarà sota qualsevol de les formes de gestió de serveis públics, legalment establertes.

**DISPOSICIÓ FINAL**

El present text refós entrarà en vigor un cop sigui publicat el seu text íntegre al Butlletí oficial de la província i hagi transcorregut el termini reglamentari de quinze dies hàbils previst a la vigent normativa bàsica reguladora de règim local.

Roda de Berà, setembre de 2018